section_heading: Određivanje svojstva papira
paragraph_text: Pojedine vrste papira (i ostali proizvodi industrije papira) svojstvene su i sa svojom gramaturom. To je mjera za površinsku masu papira (ranije nazivana površinskom težinom), to jest za masu lista papira određene površine. Obično se iskazuje u g/m<sup>2</sup> i označena je na omotima papira u trgovačkom prometu. Gramatura je za različite proizvode industrije papira tipizirana i iznosi od desetak g/m<sup>2</sup> za lake papire pa sve do 600 i više g/m<sup>2</sup> za teške kartone i ljepenke. Gustoća papira (prostorna masa) iskazuje se u trgovini u kg/dm<sup>3</sup>, pa za vrlo porozne papire iznosi do 0,33 kg/dm<sup>3</sup>, dok je gustoća vrlo gustih papira (na primjer kondenzatorski papir) i do 1,35 kg/dm<sup>3</sup>. Kako se papir proizvodi u tankim listovima, gustoća neke vrste papira lako se izračunava dijeljenjem površinske mase s debljinom lista. Ponekad se navodi i specifični volumen papira, to jest recipročna vrijednost gustoće.